KIRJALLINEN KYSYMYS E-3812/00 esittäjä(t): Patricia McKenna (Verts/ALE) komissiolle. Venäläisten vankiloiden tila.



Virallinen lehti nro 174 E , 19/06/2001 s. 0152 - 0153



KIRJALLINEN KYSYMYS E-3812/00 esittäjä(t): Patricia McKenna (Verts/ALE) komissiolle (7. joulukuuta 2000) Aihe: Venäläisten vankiloiden tila Venäjällä epätavallisen suuri osa väestöstä 1,1 miljoonaa ihmistä on vankilassa ja vankileireillä. Viimeisimmät tilastot osoittavat, että jokaista 100 000 venäläistä kohti noin 750 on vangittuna. Venäjän virallisen ihmisoikeuksia valvovan tahon erityisraportissa arvioidaan, että 85 000:lla Venäjän vankiloiden vangeista ei ole sänkyä, 91 000 vankia kärsii tuberkuloosista ja 5 000 vangilla on aids. Human Rights Watch -kansalaisjärjestön raportissa arvioitiin, että vankien määrä Venäjän vankiloissa kasvoi vuonna 1999, ja virallisten tilastojen mukaan vuoden 1999 ensimmäisten viiden kuukauden aikana vankeja tuli 45 000 lisää. Oikeudenkäyntiä vankiloissa odotti vuonna 1999 noin 300 000 ihmistä, joista noin 80 000 sairastui tänä aikana vakavasti ja noin 2 000 vankia kuoli. Yhteisessä julkilausumassa, jonka Jacques Chirac, Romano Prodi ja Venäjän federaation presidentti Vladimir Putin antoivat lokakuun lopussa Pariisissa järjestetyn EU:n ja Venäjän huippukokouksen yhteydessä, todettiin, että uutta vaihetta lähestyvän yhteistyön ensisijaisena tavoitteena on jatkossa tukea instituutioiden uudistamista ja taloudellisia ja sosiaalisia uudistuksia siten, että lakien noudattamista vahvistetaan ja nykyaikaiselle taloudelle ja yhteiskunnalle asetetut demokratiaa koskevat vaatimukset tulevat täytetyiksi. Voiko komissio tämän lausunnon ja hälyttävien tilastojen valossa kertoa, millaisia suunnitelmia sillä on edesauttaa yhteiskunnallista uudistusta Venäjällä ja etenkin auttaa Venäjää puuttumaan vankiloiden kriisiin? Christopher Pattenin komission puolesta antama vastaus (19. tammikuuta 2001) Venäjää koskevan EU:n yhteisen strategian mukaisesti yksi Tacis-ohjelmassa Venäjälle asetetuista ensisijaisista tavoitteista jaksolla 20002003 on siirtymäkauden sosiaalisten seurausten selvittäminen. Tämä tarkoittaa lähinnä sosiaalialan uudistamista entisestään niin, että väestön ja erityisesti sen huono-osaisten ryhmien sosiaaliturvaan liittyvät perustarpeet otetaan huomioon. Toistaiseksi toimia ei ole kohdistettu vankiloihin vaan ennemminkin terveydenhoitojärjestelmän uudistamiseen kokonaisuudessaan perusterveydenhuollon kehittäminen (yleislääkärit) ja ehkäisevän terveydenhuollon edistäminen mukaan luettuina. Näitä teknisen avun aloitteita pitäisi jatkossa laajentaa, ja ne voisivat koskea myös vankiloita edellyttäen, että Venäjän viranomaiset jatkavat uudistusohjelmaansa, jonka pääpaino on aiheellisesti sosiaalikysymyksissä. Yhteisön humanitaarisen avun toimisto (ECHO) on toimittanut humanitaarista apua määrättyjen laitosten (myös vankiloiden) kaikkein huono-osaisimpien asukkien samoin kuin tuberkuloosipotilaiden elinolojen helpottamiseksi valituilla kokeilualoilla. Mutta koska vuoden 2001 rahoitusvarat ovat entistä niukempia ja koska Tetenian tilanteen aiheuttama humanitaarinen kriisi jatkuu, ECHO keskittyy jatkossa hätäavun toimittamiseen Pohjois-Kaukasuksella. Rajallisen humanitaarisen avun ja terveydenhoitojärjestelmän uudistamishankkeiden ohella Venäjän vankilakysymystä voitaisiin tarkastella toteuttamalla rinnakkaistoimia oikeuslaitoksen kehittämiseksi. Tacis-varoja on jo osoitettu yksilönoikeuksien lainsuojan edistämiseksi. Tukea annetaan valtiosta riippumattomille järjestöille, jotka antavat kansalaisille oikeudellisia neuvoja ja pyrkivät sitä kautta alentamaan arvoisan parlamentin jäsenen mainitsemia vähemmän mairittelevia tilastolukuja. Jatkossa etusijalle olisi asetettava tuomarikoulutuksen parantaminen Venäjällä. Komissio selvittää mahdollisuutta toteuttaa laaja-alainen Tacis-hanke vastaperustetun oikeustieteellisen korkeakoulun tukemiseksi. Lisäksi yhteisön ja Venäjän tuomioistuinten yhteistoiminta tulee mahdolliseksi uuden instituutioiden kehittämistä koskevan Tacis-kumppanuusohjelman myötä, jota ollaan parhaillaan laatimassa.